Πρέπει να επαναξιολογήσουµε τον ρόλο της Ευρώπης σε έναν νέο κόσμο --η ομιλία 
Μείςο]α προς τους ηγέτες της ΕΕ 


Η Πρόεδρος του Ευρωπαϊκού Κοινοβουλίου, Κοδρετία Μείςο]α, προέβη στην ακόλουθη 
δήλωση στο άτυπο Ευρωπαϊκό Συμβούλιο της Πέμπτης στις Βερσαλλίες της Γαλλίας. 


Αξιότιµοι Πρόεδροι, 
Αξιότιμοι Πρωθυπουργοί, 
Αγαπητοί φίλοι, 


Η Μαριούπολη είναι µια πόλη που δεν επισκέφθηκα ποτέ, είναι όµως το όνοµα µιας πόλης που 
δεν θα ξεχάσω ποτέ. Ο βομβαρδισμός ενός µαιευτηρίου και ενός παιδικού νοσοκομείου είναι 
µια ενέργεια που θα περάσει στην ιστορία ὡς επαίσχυντη. Μια απάνθρωπη ενέργεια που 
συνοψίζει τη φύση της απειλής που αντιμετωπίζουμε. 


Η εισβολή του Πούτιν στην Ουκρανία κλόνισε την ειρήνη που γνωρίζουμε εδώ και καιρό στην 
Ευρώπη. Άλλαξε τα πάντα, πιθανώς για πάντα. Και η απάντησή µας πρέπει να είναι ανάλογη 
µε τη σοβαρή, πραγματική και αυξανόμενη απειλή που δέχεται η συλλογική µας ασφάλεια. 


Πρέπει να επαναξιολογήσουµε τον ρόλο της Ευρώπης σε αυτόν τον νέο κόσμο. 


Πρώτον, πρέπει επειγόντως να ενισχύσουμε τις επενδύσεις µας στην άμυνα και στις 
καινοτόμες τεχνολογίες και να εξακολουθήσουμε να οικοδομούμε µια πραγματική Ένωση 
Ασφάλειας και Άμυνας. Μια ένωση που να είναι προορατική, ευέλικτη, ταχεία και ανθεκτική. 
Μια ένωση που να είναι σε θέση να αντιμετωπίσει τις νέες απειλές. Αυτό σηµαίνει ότι πρέπει 
να περάσουμε από τα λόγια στα έργα. Σημαίνει ότι πρέπει να µεταρρυθµίσουµε τη μόνιμη 
διαρθρωμένη συνεργασία στον τοµέα της άμυνας (ΡΕΒΟΟ). 


Σημαίνει ότι πρέπει να αυξήσουμε τους εθνικούς µας προῦπολογισμούς και να 
χρησιμοποιήσουμε µε έξυπνο τρόπο τον κοινό µας ενωσιακό προὐπολογισμό, ώστε να 
εξασφαλιστεί ότι οι ανάγκες σε ικανότητες μπορούν να καλυφθούν από συλλογική 
χρηματοδότηση, όπου αυτό είναι αναγκαίο. 


Ο προῦπολογισμός της Ένωσης είναι το βασικό µας µέσο για την ενίσχυση της αλληλεγγύης 
και της συνοχής. 


Πρέπει να προχωρήσουμε πέρα από το Ευρωπαϊκό Ταμείο Άμυνας και να μεριμνήσουμε ώστε 
ο προὐπολογισμός της ΕΕ να συμβάλλει στην πολιτική µας στον τοµέα της ασφάλειας και της 
άμυνας, οπουδήποτε προσθέτει αξία. Πρέπει να χρησιμοποιήσουμε τον προὐπολογισμό για να 
εφαρμόσουμε τη Στρατηγική Πυξίδα και να υλοποιήσουμε την Αμυντική Ένωση. 


Ο Οργανισμός Άμυνας και οι άλλοι οργανισμοί της Ένωσης που δραστηριοποιούνται στον 
τοµέα αυτό θα πρέπει να ενταχθούν στο πλαίσιο του προὐπολογισμού της ΕΕ. Καθώς 
αναζητούμε τρόπους για την περαιτέρω αποδόμηση τῶν ταμπού και την οικοδόμηση µιας 
ισχυρότερης ευρωπαϊκής άμυνας, θα πρέπει να εξετάσουμε εκ νέου αυτή την επιλογή. 


Δεύτερον, πρέπει να διπλασιάσουµε τις προσπάθειές µας για τη µείωση της ενεργειακής µας 
εξάρτησης από το Κρεμλίνο. 


Άμεσος στόχος µας πρέπει να είναι η ενεργειακή ασφάλεια. Η ασφάλεια προέρχεται από τη 
διαφοροποίηση -- διαφοροποίηση τῶν ενεργειακών µας πηγών, τῶν προμηθευτών µας και τῶν 
οδών εφοδιασμού. 


Αυτή την κρίσιμη στιγμή, πρέπει να θυμόμαστε ότι η ενέργεια είναι -- και ήταν πάντα -- 
πολιτικό ζήτημα. Η Ρωσία το έχει κατανοήσει εδώ και χρόνια. 

Είναι πλέον καιρός η Ένωση να στείλει ένα σαφές μήνυμα: 

- περιορίζοντας την εισαγωγή ρωσικών προϊόντων εξαγωγής, συμπεριλαμβανομένων 
του φυσικού αερίου, του πετρελαίου και του άνθρακα: 

- επανεξετάζοντας όλα τα πιστοποιητικά που έχουν χορηγηθεί σε ρωσικές εταιρείες 
ενέργειας: 

- εξετάζοντας τις δυνατότητες αποθήκευσης φυσικού αερίου, την κοινή προμήθεια 
φυσικού αερίου, συστήµατα από κοινού χρηματοδότησης: 

- αυξάνοντας το μερίδιο της ενέργειας χαμηλών ανθρακούχων εκπομπών και τῶν 
ανανεώσιμων πηγών ενέργειας στο ενεργειακό µας μείγμα, µέσω της ταχύτερης εφαρµογής 
της δέσμης μέτρων προσαρμογής στον στόχο του 55 60. 


Στόχος µας πρέπει να είναι ένα μέλλον μηδενικού φυσικού αερίου από τη Ρωσία. Στόχος 
φιλόδοξος αλλά αναγκαίος. 


Το Ευρωπαϊκό Κοινοβούλιο υποστηρίζει σθεναρά τους στόχους για τις ανανεώσιμες πηγές 
ενέργειας, µε αύξηση τῶν διασυνδέσεων μεταξύ των κρατών μελών, ενίσχυση της ικανότητας 
αποθήκευσης και μείωση της εξάρτησης από μεμονωμένους προμηθευτές. Οι δράσεις αυτές 
μπορούν να βοηθήσουν την ΕΕ τόσο να αντικαταστήσει το ρωσικό φυσικό αέριο όσο και να 
αυξήσει ταχέως το μερίδιο τῶν δικών µας πηγών ενέργειας πριν από το 2030. Είναι σαφές ότι 
πρέπει να μεταβούμε από τα ορυκτά καύσιμα σε πιο βιώσιμες και καθαρές πηγές ενέργειας, 
ανανεώσιμες πηγές ενέργειας, Ὀδρογόνο, αλλά και ασφαλή και σύγχρονη πυρηνική ενέργεια, 
προκειµένου να επιτύχουμε τους φιλόδοξους στόχους µας για το κλίμα. 


Το συμπέρασμα είναι ότι: δεν θα πρέπει να αναγκαζόµαστε να χρηματοδοτούμε τις βόμβες 
που πέφτουν στην Ουκρανία. 


Πρέπει να εξετάσουμε την αύξηση στις τιμές της ενέργειας και τα μέτρα που μπορούν να 
ληφθούν για τον μετριασμό της. 


Πρέπει επίσης να είμαστε σε θέση να εξηγήσουμε αυτά τα µέτρα στοὺς πολίτες μας. Σε αυτό 
ειδικά το θέμα, µπορείτε να βασίζεστε στο Ευρωπαϊκό Κοινοβούλιο και τα µέλη µας που θα 
βοηθήσουν στη διάδοση του μηνύματος της Ευρώπης. 


Τρίτον, πρέπει να μιλήσουμε περισσότερο για την επισιτιστική ασφάλεια. Αυτό πρέπει επίσης 
να αποτελέσει αναπόσπαστο µέρος των συζητήσεών µας για τη στρατηγική αυτονομία της 
Ευρώπης. Οι γραµµές εφοδιασμού µας πρέπει να καταστούν σαφέστερες και ισχυρότερες. 


Τέταρτον, αυτό που εἰδαμε μέχρι σήµερα όσον αφορά τον ευρωπαϊκό συντονισμό, την 
αλληλεγγύη και την ενότητα είναι πρωτόγνωρο και πρέπει να αποτελέσει πρότυπο για τη 
μελλοντική µας πορεία. 


Τα κράτη µέλη έχουν καταβάλει προσπάθειες να υποδεχθούν πάνω από 2 εκατομμύρια 


Ουκρανούς στις κοινότητές µας και στις οικογένειές µας. Συνδυάσαµε μαζικές κυρώσεις µε 
έμπρακτη αλληλεγγύη που έδωσε στους Ουκρανούς τη δυνατότητα να μπουν απευθείας στα 

ευρωπαϊκά σπίτια και στις καρδιές των Ευρωπαίων. Αυτή είναι η Ευρώπη στην καλύτερη 
εκδοχή της. 


Οι δράσεις µας ανταποκρίνονται στις φιλοδοξίες µας. Δώσαμε στην Ουκρανία βοήθεια, της 
δώσαμε όπλα και, µέσω µιας ανοικτής ευρωπαϊκής προοπτικής και µέσω της υποψηφιότητάς 
της για προσχώρηση στην Ένωση, της δώσαμε την ελπίδα ότι θα εδραιώσει το ευρωπαϊκό της 
μέλλον. Και πρέπει επίσης να κάνουμε περισσότερα για να βοηθήσουμε τις γειτονικές χώρες 
να αντεπεξέλθουν, και αυτό πρέπει να περιλαμβάνει τη Μολδαβία και τη Γεωργία. 


Δεν μπορούμε να αφήσουμε μόνη την Ουκρανία. Και γνωρίζω την προσωπική δέσμευση γύρω 
από αυτό το τραπέζι, προκειµένου να διασφαλιστεί ότι δεν θα κάνουμε κάτι τέτοιο. Ο Πούτιν 
υποτίµησε την αποφασιστικότητά µας τόσο πολύ, όσο υποτίµησε και την ανθεκτικότητα και 
την αντίσταση των Ουκρανών. 


Η ανθεκτικότητά τοὺς πρέπει να είναι και δική µας ανθεκτικότητα. Γνωρίζουμε ότι ο Πούτιν 
δεν θα σταματήσει στο Κίεβο, όπως δεν σταμάτησε στην Κριμαία. Οι τακτικές που 
τελειοποίησε στη Συρία εφαρμόζονται τώρα στην Ευρώπη. Δικαίως προσπαθούμε να 
ενεργήσουµε κατά τέτοιον τρόπο, ώστε αυτό να είναι το πιο δαπανηρό λάθος που έκανε ποτέ. 


Οι κυρώσεις µας πρέπει να εξακολουθήσουν να καταφέρουν σκληρά πλήγματα. Οι ολιγάρχες 
του Κρεμλίνου δεν πρέπει να έχουν πρόσβαση στις ανέσεις στις οποίες έχουν συνηθίσει στην 
Ευρώπη. Οι επιχειρήσεις µας δεν πρέπει πλέον να κοιτούν προς τη Ρωσία για την ανάπτυξή 
τους. Η δημόσια πίεση έχει διαδραματίσει σημαντικό ρόλο σε αυτό, αλλά πρέπει να είμαστε 
έτοιμοι σε περίπτωση που αυτή ατονήσει. Ταυτόχρονα, πρέπει να εξασφαλίσουμε ότι τα 
κρυπτονοµίσµατα ή τα νέα µέσα χρηματοοικονομικής τεχνολογίας δεν θα αποτελούν εργαλεία 
παράκαμψης τῶν κυρώσεων. 


Πρέπει να πλήξουν τον Πούτιν και πρέπει να είμαστε έτοιμοι να πληγούμε και εμείς -- αλλά 
είναι ένα κόστος που πρέπει να επωμιστούμε σε αυτό το σηµείο καμπής στην ευρωπαϊκή 
ιστορία, και πιστεύω ότι οι πολίτες µας είναι πρόθυμοι να πληρώσουν αυτό το τίμημα. 


Καθώς το κόστος του πολέμου του Πούτιν πλήττει τις κοινότητές µας, πρέπει να είμαστε 
έτοιμοι να διασφαλίσουµε την οικονομική βάση της Ευρώπης. Αυτό σηµαίνει αναδιάρθρωση 
και επανεπένδυση στην έρευνα και τις πρώτες ύλες -- και στο πλαίσιο αυτό είναι πολύ 
σημαντικός ο κανονισμός της ΕΕ για τα ολοκληρωμένα κυκλώματα -- αλλά είναι επίσης 
σηµαντικό να βοηθηθούν οι επιχειρήσεις, από τις οποίες αναμένουμε να µην προσβλέπουν 
πλέον στη Ρωσία και να εντείνουν τις προσπάθειες για τον ψηφιακό καὶ τον πράσινο 
μετασχηματισμό. Η πράσινη συμφωνία µας αφορά τόσο το κλίμα όσο και την ασφάλεια. 
Πρέπει επίσης να συνεργαστούμε σε παγκόσμιο επίπεδο για να εξασφαλίσουμε µια 
δημοκρατική συμμαχία για την κατοχύρωση της ψηφιακής µας αυτονομίας. 


Επιτρέψτε µου να πω δυο λόγια για τον πόλεμο ενημέρωσης που αντιμετωπίζουμε. Όχι µόνο 
πρέπει να ενισχύσουμε την κυβερνοάμυνα µας, αλλά πρέπει και να συνεχίσουμε να 
αποδομούµε το αφήγημα σύμφωνα µε το οποίο η αντιπαράθεση µε τον Πούτιν καθιστά την 
Ευρώπη πολέμιο της Ρωσίας. Οι Ρώσοι που ορθώνουν ανάστηµα στον Πούτιν, παρά την 
απειλή της φυλάκισης, είναι εκείνοι που μπορούν να κάνουν τη διαφορά στο θέμα αυτό. 
Βρίσκονται στη σωστή πλευρά της ιστορίας. Στην πλευρά µας. 


Τέλος, πρέπει να είμαστε σαφείς: αυτό που κάνουν ο Πούτιν καιο Λουκασένκο στην Ουκρανία 
είναι εγκληματικό. Είναι έγκλημα πολέμου. Ανατρέπει τη δημοκρατική παγκόσμια τάξη και 


πρέπει να καταστήσουμε τους υπεύθυνους υπόλογους ενώπιον του διεθνούς ποινικού 
δικαστηρίου, όταν έρθει η στιγμή. Αυτή θα ήταν η τελική νίκη για τον λαό της Ουκρανίας, για 
το κράτος δικαίου και για τον τρόπο ζωής µας που βασίζεται σε κανόνες. 


Σας ευχαριστώ. 


